Σιμπέλιους (ταινία)

Η ταινία Σιμπέλιους (Sibelius) είναι η πρώτη κινηματογραφική μεταφορά μεγάλου μήκους της βιογραφίας του Φινλανδού συνθέτη κλασικής μουσικής Γιάν Σιμπέλιους, που θεωρείται εθνικός συνθέτης της Φινλανδίας και από τις πλέον ξεχωριστές μορφές στο χώρο της ατονικής ορχηστρικής σύνθεσης.

Παραγωγή 
Η ταινία, που γυρίστηκε το 2003 σε μέρη όπου πραγματικά έζησε ο Σιμπέλιους, όπως το οικογενειακό τους κτήμα Aϊνόλα, είναι φινλανδικής παραγωγής και τη διεθνή διανομή της ανέλαβε το παράρτημα του δικτύου της Buena Vista International στη Φινλανδία. Οι κύριες γλώσσες που μιλάνε οι ηθοποιοί στη ταινία είναι τα φινλανδικά, τα γερμανικά, και τα ελβετικά.

Ημερομηνία έκδοσης της ταινίας ήταν η 12η Σεπτεμβρίου 2003, στη Φινλανδία, από την εταιρεία παραγωγής Artista Filmi Oy. Σενάριο και σκηνοθεσία έχει αναλάβει ο Τίμο Κοϊβουσάλο (Timo Koivusalo), χωρίς όμως να αναφέρεται εάν έχει βασιστεί σε προηγούμενες επίσημες βιογραφίες του Σιμπέλιους, όπως αυτή του γραμματέως του Σαντέρι Λέβας (Santeri Levas) και του Έρικ Β. Ταβάστζερνα (Erik W. Tawaststjerna) που ήταν ο επίσημος βιογράφος του.

Πλοκή 
Ο ηλικιωμένος Σιμπέλιους βυθίζεται στις σκέψεις του στην Αϊνόλα, την οικογενειακή εστία των Σιμπέλιους και η ταινία ακολουθεί τη σειρά των αναμνήσεων αυτών:
Στα δύο του χρόνια ο συνθέτης χάνει τον πατέρα του και αργότερα φοιτά σε Ελσίνκι, Βερολίνο και Βιέννη ξέγνοιαστος, χωρίς χρήματα και γεμάτος ιδέες. Ο Σιμπέλιους ερωτεύεται την Αϊνό Γιάρνεφελτ, αδελφή ενός συμφοιτητή του. Ξεκινούν κρυφή ερωτική σχέση και αργότερα παντρεύονται και κάνουν πολλά παιδιά.
Ο συνθέτης δημιουργεί το έργο Φινλανδία, το οποίο τίθεται σε απαγόρευση λόγω της τότε ρωσικής κατοχής, κι εκείνος το παρουσιάζει με ψευδώνυμα στα διάφορα κονσέρτα.
Ο Σιμπέλιους χάνει την κόρη του και μετακομίζει οικογενειακά στην Ιταλία, στο Ράπαλλο, όπου ολοκληρώνει τη δεύτερη συμφωνία του, βρίσκοντας επιτέλους έμπνευση μετά τη θλίψη.
Ο Σιμπέλιους γράψει το τραγούδι Το Εμβατήριο του Γιάγκερ για τους Φινλανδούς στρατιώτες και μπαίνει σε μαύρη λίστα από τους κομμουνιστές. Λίγο μετά η Φινλανδία ανεξαρτητοποιείται κατά την Οκτωβριανή Επανάσταση στη Ρωσία.
Γέρος πια, πασχίζει να ολοκληρώσει την 8η Συμφωνία του. Ενώ ο κόσμος περιμένει το νέο του αριστούργημα, εκείνος αδυνατώντας να δημιουργήσει πια αποσύρεται στο ησυχαστήριο του στην Αϊνόλα και καίει το σύγγραμμά του.
Η γυναίκα του, Αϊνό, στέκει στο πλευρό του ως το τέλος του, που έρχεται μια φθινοπωρινή μέρα.

Διανομή ρόλων 
 Martti Suosalo ως Γιάν Σιμπέλιους
 Heikki Nousiainen ως Γιάν Σιμπέλιους σε μεγάλη ηλικία
 Miina Turunen ως Αϊνό Σιμπέλιους
 Seela Sella ως Αϊνό Σιμπέλιους σε μεγάλη ηλικία
 Vesa Vierikko ως Ρόμπερτ Καγιάνους (Robert Kajanus)
 Raimo Grönberg ως Μάρτιν Βεγκέλιους (Martin Wegelius)
 Jarmo Mäkinen ως Ακσέλι Γκάλεν-Καλέλα (Akseli Gallen-Kallela)
 Tapani Kalliomäki ως Άρμας Γιάρνεφελτ (Armas Järnefelt)
 Kunto Ojansivu ως Άντολφ Πάουλ (Adolf Paul)
 Rea Mauranen ως Μαρία Σιμπέλιους
 Kirsi Tarvainen ως Λίντα Σιμπέλιους
 Christian Sandström ως Κρίστιαν Σιμπέλιους (Christian Sibelius)
 Erkki Ruokokoski ως θείος Πεχρ (Uncle Pehr)
 Eija Nousiainen ως Ελισαμπέτ Γιάρνεφελτ (Elisabeth Järnefelt)
 Konsta Hannonen

Προηγούμενες ταινίες για τη ζωή του Σιμπέλιους 
 1945, Γιάν Σιμπέλιους (Jean Sibelius), ταινία μικρού μήκους σε στυλ ντοκυμαντέρ, φινλανδικής παραγωγής, με την ίδια την οικογένεια Σιμπέλιους
 1974, Γιάν Σιμπέλιους (Jean Sibelius), τηλεταινία βασισμένη στη βιογραφία του από τον Έρικ Β. Ταβάστζερνα
 2006, Σιμπέλιους - Φινλανδία (Sibelius - Finlandia), ντοκυμαντέρ αφιερωμένο στον εθνικό συνθέτη της Φινλανδίας

Παραπομπές

Εξωτερικοί σύνδεσμοι 
 
 κινηματογραφικό τρέιλερ της ταινίας Σιμπέλιους στο YouTube
 επίσημος ιστότοπος της ταινίας Σιμπέλιους
 Jean Sibelius (1974), τηλεταινία, στο IMDb
 Sibelius - Finlandia (2006) στο IMDb

Ταινίες του 2003
Φινλανδικές ταινίες
Φινλανδόφωνες ταινίες
Βιογραφικές ταινίες
Ταινίες γυρισμένες στην Ιταλία